

Egile eta musika-editoreen elkarte profesionalen proiektuetarako eta                              funtzionamendurako laguntzen oinarriak.
2026ko deialdia
Deialdi honek 260.000 euroko zuzkidura du guztira


Helburua:

Egileen elkarte-sarea indartzea eta sendotzea, haren iraunkortasuna eta jardueren garapenaren sustapena bultzatuz.

Lehenengoa: eskatzaileak

SGAEk (Sociedad General de Autores y Editores - Autore eta Argitaratzaileen Elkarte Nagusia) egileak edo musika-editoreak biltzen dituzten edo eta horien interes profesionalak ordezkatzen dituzten elkarte-federazioek edo elkarteek aurkeztutako laguntza-eskaerak aztertuko ditu, berorren jarduera garatzen duen sorkuntza-arloetan: musika, arte eszenikoak eta ikus-entzunezkoak.

Laguntza eskatzen duten elkarte edo federazioek baldintza hauek bete behar dituzte:

1. 2026ko urtarrilaren 1a baino lehen elkarte edo elkarte-federazio gisa legez eratuta egotea, eta estatutuetan SGAEk kudeatzen dituen eremuetan jarduten duten egile eta/edo editoreen interesen defentsa jasotzea.
2. Deialdi honen aurreko hamabi hilabeteetan gutxienez dokumentu bidez frogatzeko moduko jarduera egin izana.
3. Zerga Agentziarekin, Gizarte Segurantzarekin eta/edo SGAErekin zorrik ez izatea.
4. SGAEren aurka inolako kausa judizialik eta/edo barne-espedienterik irekita ez izatea, bai elkartearen/federazioaren aurka, bai zuzendaritza-batzordeko edozein kideren aurka.
5. Oinarri hauetako laugarren puntuan eskatzen den dokumentazio guztia aurkeztea. Aurkezten ez bada, eskabideak ez du baliorik izango.

Elkarte edo elkarte-federazio batek gehienez ere hiru proiektutarako laguntzak jaso ahal izango ditu deialdi honetan. Proiektu horiek bi elkarte edo gehiagoren arteko baterako proiektuak eta/edo elkarteen funtzionamendurako proiektuak ere izan daitezke.

Elkarte edo federazio batek hainbat proiektu aurkezten baditu eta funtzionamendurako ere laguntza eskatzen badu, eskaera bereizietan egin beharko du, bat proiektu bakoitzerako eta beste bat funtzionamendurako.


Bigarrena: proiektuen tipologia eta funtzionamendua

Deialdi honetan parte hartu ahal izango dute Oinarri hauetako lehenengo puntua betetzen duten elkarte edo federazioek, baldin eta beren funtzionamendurako edo baldintza hauek betetzen dituzten proiektuak egiteko laguntza-eskaera aurkezten badute:

1. Deialdi honetan laguntza jaso dezaketen proiektuek helburu hauetakoren bat izan  behar dute:

a. Egileak eta haien lanak sustatzea. Sorkuntza berria sustatzea
b. Sektorea hobetzeko ikasketak prestatzea eta garatzea (profesionalizazioa, sormen-teknikak, sektorearen egitura, finantzaketa, kultura-politikak, etab.)
c. Gizarte-bazterkeria jasateko arriskuan dauden egileentzako edo egileen kolektiboentzako laguntza-ekintzak.

Deialdi honetara aurkezten diren proiektuek 2026ko urtarrilaren 1a baino geroago hasita egon behar dute, eta 2027ko urtarrilaren 1a baino lehen amaitu behar dira.

Proiektuak jardueren deskribapenarekin eta kronogramarekin batera aurkeztu beharko dira, jardueren datak eta non egingo diren zehaztuta. Proiektuekin batera, horien bideragarritasuna egiaztatzen duen dokumentazioa aurkeztu behar da, bai eta                               proiektu bakoitzari dagozkion gastuen eta diru-sarreren aurrekontuena ere.

2. Elkartearen egitura antolatzeko, mantentze-lanetarako eta funtzionamendurako laguntza-eskaera, baldin eta deialdiaren helburua ordaintzeko gastuak badira eta behar-beharrezkoak badira. Oinarri hauen ondorioetarako, honako hauek jaso dezakete antolaketarako eta mantentze-lanetarako laguntza:

a. Antolaketaren eta mantentze-lanen barruan sartzen dira bulegoko materialen gastuak, aseguruak eta komunikazio-gastuak (web-orria).
b. Funtzionamenduaren barruan sartzen dira zerbitzu profesionalak kontratatzeagatiko gastuak (aholkularitza kontablea, juridikoa, lanekoa, finantzarioa, etab.).

Antolaketarako eta mantentze-lanetarako laguntza-eskaeretarako, nahikoa izango da oinarri hauetako laugarren atalean eskatzen den dokumentazioa.

Hirugarrena: SGAEren ekarpena

Elkarte edo elkarte-federazio bakoitzari gehienez ere 20.000 euro (zergak barne) esleitu ahal izango zaizkio, proiektuei eta funtzionamenduari esleitutako zenbatekoak batuta.

Laugarrena: dokumentazioa

Eskabideek dokumentazio hau izan beharko dute:

1. Eskabide-inprimakia, behar bezala beteta.
2. Elkartearen edo federazioaren IFKaren kopia.
3. Zerga Agentziarekiko ordainketan egunean egotearen ziurtagiri eguneratua.
4. Gizarte Segurantzarekiko ordainketan egunean egotearen ziurtagiri eguneratua.
5. Elkarteen Erregistroaren 2026ko ziurtagiria, erakundearen indarraldiari eta izateari buruzkoa.
6. Elkartea edo federazioa legez ordezkatzen duen pertsonaren IFZaren kopia.
7. 6. puntuan adierazitako pertsonak elkartea edo federazioa legez ordezkatzen duela egiaztatzen duen dokumentazioa. Horretarako, honako hauek aurkeztu beharko dira: 





a. Erakundearen indarreko estatutuak.
b. Elkarteen Erregistroaren 2026ko ziurtagiria, inskribatuta dauden eta indarrean dauden karguak dituzten Zuzendaritza Batzordeko kideak aipatuta. 2026 aurretiko ziurtagiririk EZ da onartuko.
c. Halakorik ezean, erakundea ordezkatzeko eta hitzarmenak sinatzeko gaitasun nahikoa duen ahalorde-eskritura.

8. Laguntzaren xede den proiektuaren edo proiektuen deskribapena eta kronograma (puntu hau ez zaie aplikatzen funtzionamendurako laguntza bakarrik eskatzen duten horiei).
9. Kostuen eta diru-sarreren aurrekontu zehatza.
10. Beste erakunde batzuekin lankidetzan aritzearen ziurtagiria, hala badagokio.
11. Elkartearen edo federazioaren egungo presidenteak sinatutako zinpeko adierazpena, honako hauek adierazita:

a. Elkarteak/federazioak 2026ko urtarrilaren 1ean ordezkatzen dituen sorkuntza- edo jarduera-esparruetan dauzkan kideak, guztira, eta horietatik SGAEko kide direnen kopurua.
b. Elkartearen edo federazioaren egungo Zuzendaritza Batzordeko kideak.
c. Elkarteko kuotaren zenbatekoa, bai eta kuota ordaintzen duten bazkideen ehunekoa ere.
d. Kudeatzaile/koordinatzaile profesionala duten ala ez.

12. 2025eko balantze ekonomikoa.
13. 2025ean egindako jardueren eta 2026rako proiektuen zerrenda.
14. Nazioarteko federazio edo elkarteko kide izanez gero, egiaztagiria aurkeztu beharko da.

Bosgarrena: ebaluazio-irizpideak

Jasotako eskabideak ebaluatzeko, irizpide hauek hartuko dira kontuan:

a) Proiektua proposatzen duen edo funtzionamendurako laguntza eskatzen duen elkarte edo federazioari buruzko irizpideak.

1. Jarduera-eremua, lehentasuna emango zaiela ekintza-eremu handiagoa aurreikusten duten elkarte edo federazioei.
2. Ordezkagarritasuna eta elkartekideen kopurua, lehentasuna emango zaiela ordezkaritza handiena duten eta/edo SGAEko kide gehien dituzten elkarteei edo federazioei.
3. Jarduera, lehentasuna emango zaiela jarduera erregularra egiten duten elkarte edo federazioei.

b) Laguntzaren xede diren proiektuei buruzko irizpideak:

1. Alderdi hauek hartuko dira kontuan bereziki:

· SGAEren eta bere bazkideen errepertorioaren sustapena eta oihartzuna bultzatzea.
· Egile-eskubideari buruzko pedagogia soziala sustatzea.
· Kulturarako sarbidea bultzatzea.
· Arte-adierazpen berriak eta diziplina anitzeko proiektuak sustatzea SGAEk lantzen duen errepertorio osoan.
· Beste erakunde eta antolakunde batzuekiko lankidetza.

· SGAEk sustatutako balioak bultzatzea (kohesioa eta inklusioa, garapen ekonomiko iraunkorra, aniztasuna, aukera- berdintasuna, trantsizio digitala eta trantsizio ekologikoa).
· Emakume egileen parte-hartzea sustatzea.

2. Proiektuaren edo proiektuen bideragarritasun teknikoa, aurkeztutako aurrekontuen arabera.
3. Proiektuen onuradunen kopurua; parte-hartzaile edo jasotzaileen artean SGAEko bazkide gehien dituzten proiektuei emango zaie lehentasuna.

Gainera, kontuan hartuko da proiektuak gizartean eta kulturan izan dezakeen eragina eta, hala badagokio, laguntza horiek emandako baliabideak eraginkortasunez aplikatzea.

Seigarrena: eskabideak aurkeztea eta aurkezteko epea

1. Eskabide-inprimakia SGAEren webgunean egongo da eskuragarri: www.sgae.es. Inprimakiaren formatu elektronikoa erabili beharko da, eta eremu guztiak bete beharko dira. SGAEk eskaera guztiak jaso izanaren berri emango die bidaltzaileei, eta falta diren dokumentu guztiak jakinaraziko dizkie eskatutako dokumentazio guztia aurkezten ez dutenei. Aurkeztutako dokumentazioa osatu gabe dagoela adieraziz gero, eskatzaileak 15 eguneko epea izango du, gehienez ere, eskabidea zuzentzeko, jakinarazpenaren datatik aurrera. Eskabidea adierazitako epean zuzentzen ez bada, ez da onartuko eta ez da aurkeztutzat joko.
2. 2026ko deialdi honetarako eskabideak aurkezteko epea 2026ko urtarrilaren 8an hasiko da, eta 2026ko otsailaren 8ko 24:00ak arte iraungo du.
3. Epe horretatik kanpo jasotako eskaerak ez dira onartuko.

Zazpigarrena: prozedura eta eskaeren ebazpena

1. Ebaluazio Batzorde bat arduratuko da oinarri hauetan adierazitako baldintzak betetzen dituzten eskabideak aztertzeaz eta ebaluatzeaz. Ebaluazio Batzordeko kideak SGAEko Zuzendaritza Kontseiluak izendatuko ditu.
2. Batzordeak erabakiko du laguntzak eman ala ez, eta ebazpena Zuzendaritza Kontseiluari helaraziko zaio, behin betiko onar dezan.
3. Zuzendaritza Kontseiluak onartuko du laguntzen zenbatekoa, eta ebazpen hori idatziz jakinaraziko zaie interesdun guztiei, bai laguntza jasotzen duten elkarte edo federazioei, bai jasotzen ez dutenei.
4. Zuzendaritza Kontseiluaren ebazpena apelaezina izango da.

Zortzigarrena: lankidetza formalizatzea

SGAEk eta eskaera onartu zaion eskatzaileak berariazko hitzarmen bat sinatuko dute. Hitzarmen horretan, nahitaez, dokumentu honetan ezarritako oinarriak eta gainetik aipaturik, honako informazio hau jaso beharko dira:

1. Alderdi bakoitzaren eskubideak eta betebeharrak.
2. Proiektua hasteko eta amaitzeko epea.
3. Emandako laguntzaren zenbatekoa.
4. Ordaintzeko modua.


5. Proiektuaren jarraipena (txostena, ebaluazioa, SGAEren irudi korporatiboa eta amaierako memoria barne hartzen dituen materiala).

SGAEk hitzarmena formalizatzeko beharrezko dokumentazioa eskatuko dio laguntzaren onuradunari. Dokumentazio hori aurkezteko gehieneko epea bi (2) hilabetekoa izango da, eskatzen denetik zenbatzen hasita. Hautatuak ez badu dokumentazioa epe horretan entregatzen, laguntza jasotzeko eskubidea galduko du. Aurkeztutako dokumentazio guztia alderdiek izenpetuko duten hitzarmenaren zati banaezina izango da, eta ez da itzuliko.

Era berean, SGAEk laguntzaren onuradunari helaraziko dio alderdien artean sinatu beharreko hitzarmena. Onuradunak gehienez ere bi (2) hilabeteko epea izango du hitzarmenaren aleak sinatuta itzultzeko, laguntza kobratzeko dagokion fakturarekin batera. Hitzarmena edo kobratzeko faktura aipatutako epean entregatzen ez bada, onuradunak laguntza galduko du.

Elkarte edo federazio batek deialdi honetan proiektu desberdinetarako laguntzak jasotzen baditu, hitzarmen bakar bat sinatuko da, SGAEren eta hautatutako proiektuak garatzeko elkarte edo federazioaren arteko harremanak arautzeko.

Bederatzigarrena: Konfidentzialtasuna gordetzeko eta datu pertsonalak  babesteko betebeharra

Aldeek laguntzen deialdi hau kudeatzeko ematen duten informazio guztia konfidentziala da, eta ezingo zaie hirugarrenei jakinarazi, ezta ezarritakoez bestelako helburuetarako erabili ere, indarreko legeriak ezarritako salbuespenak salbuespen.

Eskatzaileek euren borondatez emandako datu pertsonalak SGAEren ardurapean dagoen fitxategi batean sartuko dira, eta laguntzen deialdi honetan eskatzailearen parte-hartzea kudeatzeko soilik erabiliko dira. Datu Pertsonalen Babeserako Oinarrizko Eskubidearen jabeak datuok Ikusteko, Zuzentzeko, Ezabatzeko, Mugatzeko eta horien Aurka egiteko eskubideak ditu, eta baita Datuen eramangarritasun eskubidea eta Erabaki indibidual automatizatuen objektu ez izateko eskubidea ere. Eskubideak gauzatzeko hona idatz dezakezu: SGAE, Zerbitzu juridikoei zuzendua, Fernando VI.a kalea, 4, 28004, Madril. Idazkian izena eta abizenak adierazi beharko dituzu eta baita gauzatu nahi duzun eskubidea zein den eta eskubide hori gauzatzeko arrazoia ere. Idazkiarekin batera NAN/AIZ edo Pasaportearen fotokopia aurkeztu beharko da. SGAEk interesdunak emandako datuak egiazkotzat eta gaur egungotzat hartzen ditu. Datuak aldatuz gero, interesdunak berehala jakinarazteko betebeharra du.

Hamargarrena: arau orokorrak
1. Eskatzaileak SGAEren logotipoa sartuko du proiektua sustatzerakoan, hala nola publizitatean, karteletan, katalogoetan, liburuxketan, euskarri digitaletan eta antzekoetan. Funtzionamendurako laguntzetan ere gauza bera egin beharko da.
2. Eskatzaileak eskabidea aurkezten badu, agiri honetan ezarritako baldintzak eta oinarriak isilbidez onartzen dituela esan nahi du, eta eskatzaileak baimena ematen duela SGAEk bere memorietan eta gainerako argitalpenetan emandako laguntzari buruzko informazioa zabaltzeko. Aipatutako oinarrietan adierazitako baldintzaren bat betetzen ez bada, SGAEk ez du emandako laguntzaren zenbatekoa ordainduko, eta diru-sarrera egin badu, hautatuak jasotako zenbatekoa itzuli egin beharko du, SGAEk ez-betetze horren berri ematen dion unetik aurrera.


3. Eskatzaileak salbuetsi egiten du SGAE proiektua egin eta garatzearen edo haren funtzionamenduaren inguruan eskatzaileak gauzatu dezakeen indarreko legeriaren urratzeak ekar diezaiokeen edozein erantzukizunetik.
Informazio gehiago: edaasociaciones@sgae.es

